Jucătorul rus de tenis Andrei Rublev (6 ATP, favorit nr. 5) a fost eliminat vineri seara, în runda a doua a turneului ATP Masters 1.000 de la Miami (Florida), dotat cu premii totale de 8.995.555 de dolari, după ce s-a înclinat surprinzător, în două seturi simetrice, 4-6, 4-6, în faţa cehului Tomas Machac (60 ATP).
Cehul s-a impus neaşteptat de lejer, după doar o oră şi 6 minute de joc, deşi a avut doar un as (7 pentru Rublev) şi a comis două duble greşeli (niciuna pentru rus), scrie agerpres.ro.
În runda următoare, Machac va juca împotriva câştigătorului din partida care-i opune pe Andy Murray (Marea Britanie, 62 ATP) şi Tomas Etcheverry (Argentina, 30 ATP, favorit nr. 29).
Mai multe partide au fost întrerupte vineri seara din cauza ploii. Printre altele, italianul Jannik Sinner, numărul 3 mondial, primeşte replica unui compatriot, Andrea Vavassori, în timp ce rusul Daniil Medvedev (4 ATP) îl are adversar pe ungurul Marton Fucsovics.
Rezultate de vineri seara:
Ugo Humbert (Franţa/N.14) - Botic van de Zandschulp (Olanda) 6-4, 6-3
Tomas Machac (Cehia) - Andrei Rublev (Rusia/N.5) 6-4, 6-4.